CELEX: 32018D1560
Language: el
Date: 2018-10-15 00:00:00
Title: Απόφαση (EE) 2018/1560 του Συμβουλίου, της 15ης Οκτωβρίου 2018, με την οποία καθορίζεται η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έκδοση απόφασης της επιτροπής ΣΟΕΣ σχετικά με την προσχώρηση της Δημοκρατίας της Κροατίας στην Ευρωπαϊκή Ένωση

18.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 261/19
               
            
         ΑΠΌΦΑΣΗ (EE) 2018/1560 ΤΟΥ ΣΥΜΒΟΥΛΊΟΥ
         της 15ης Οκτωβρίου 2018
         με την οποία καθορίζεται η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έκδοση απόφασης της επιτροπής ΣΟΕΣ σχετικά με την προσχώρηση της Δημοκρατίας της Κροατίας στην Ευρωπαϊκή Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 207 και το άρθρο 218 παράγραφος 9,
         Έχοντας υπόψη την ενδιάμεση συμφωνία οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου («συμφωνία») (1),
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία υπογράφτηκε εξ ονόματος της Ένωσης στις 26 Νοεμβρίου 2008 σύμφωνα με την απόφαση 2009/156/ΕΚ του Συμβουλίου (2) και εφαρμόζεται προσωρινά από τις 3 Σεπτεμβρίου 2016.
                  
               
                     (2)
                  
                  
                     H Συνθήκη για την προσχώρηση της Δημοκρατίας της Κροατίας στην Ένωση υπογράφτηκε στις 9 Δεκεμβρίου 2011 και τέθηκε σε ισχύ την 1η Ιουλίου 2013.
                  
               
                     (3)
                  
                  
                     Η Δημοκρατία της Κροατίας προσχώρησε στη συμφωνία στις 8 Νοεμβρίου 2017 με την κατάθεση της πράξης προσχώρησής της.
                  
               
                     (4)
                  
                  
                     Δυνάμει του άρθρου 77 της συμφωνίας, η επιτροπή ΣΟΕΣ μπορεί να αποφασίζει σχετικά με τυχόν μέτρα τροποποίησης τα οποία ενδεχομένως κρίνονται αναγκαία μετά την προσχώρηση νέων κρατών μελών στην Ένωση.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης όσον αφορά την έκδοση απόφασης της επιτροπής ΣΟΕΣ, στην ετήσια συνεδρίασή της, σχετικά με τις τροποποιήσεις επί της συμφωνίας που είναι αναγκαίες ύστερα από την προσχώρηση της Δημοκρατίας της Κροατίας στην Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής ΣΟΕΣ η οποία συστάθηκε με την ενδιάμεση συμφωνία οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου όσον αφορά την έκδοση απόφασης της επιτροπής ΣΟΕΣ, κατά την ετήσια συνεδρίασή της, σχετικά με την προσχώρηση της Δημοκρατίας της Κροατίας στην Ένωση βασίζεται στο σχέδιο απόφασης της επιτροπής ΣΟΕΣ που επισυνάπτεται στην παρούσα απόφαση.
         
         
            Άρθρο 2
            Μετά την έκδοσή της, η απόφαση της επιτροπής ΣΟΕΣ δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 15 Οκτωβρίου 2018.
            
               
                  Για το Συμβούλιο
               
               
                  Η Πρόεδρος
               
               F. MOGHERINI
            
         
         
            (1)  ΕΕ L 59 της 3.3.2009, σ. 3.
         
            (2)  Απόφαση 2009/156/ΕΚ του Συμβουλίου, της 21ης Νοεμβρίου 2008, για την υπογραφή και την προσωρινή εφαρμογή της ενδιάμεσης συμφωνίας οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου (ΕΕ L 59 της 3.3.2009, σ. 1).
      
      
         
            ΣΧΕΔΙΟ
            ΑΠΟΦΑΣΗ αριθ. …/2018 ΤΗΣ ΕΠΙΤΡΟΠΗΣ ΣΟΕΣ
            που συστάθηκε με την ενδιάμεση συμφωνία οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου
            της …
            σχετικά με την προσχώρηση της Δημοκρατίας της Κροατίας στην Ευρωπαϊκή Ένωση
            Η ΕΠΙΤΡΟΠΗ ΣΟΕΣ,
            Έχοντας υπόψη την ενδιάμεση συμφωνία οικονομικής εταιρικής σχέσης μεταξύ της Côte d'Ivoire, αφενός, και της Ευρωπαϊκής Κοινότητας και των κρατών μελών της, αφετέρου («συμφωνία»), η οποία υπογράφτηκε στο Αμπιτζάν στις 26 Νοεμβρίου 2008 και εφαρμόζεται προσωρινά από τις 3 Σεπτεμβρίου 2016, και ιδίως τα άρθρα 76, 77 και 81,
            Έχοντας υπόψη τη Συνθήκη σχετικά με την προσχώρηση της Δημοκρατίας της Κροατίας στην Ευρωπαϊκή Ένωση («Ένωση») και την πράξη προσχώρησης στη συμφωνία που κατατέθηκε από τη Δημοκρατία της Κροατίας στις 8 Νοεμβρίου 2017,
            Εκτιμώντας τα ακόλουθα:
            
                        (1)
                     
                     
                        Η συμφωνία εφαρμόζεται, αφενός, στα εδάφη στα οποία εφαρμόζεται η Συνθήκη για τη λειτουργία της Ευρωπαϊκής Ένωσης και βάσει των όρων που καθορίζονται στην εν λόγω Συνθήκη, καθώς και, αφετέρου, στο έδαφος της Côte d'Ivoire.
                     
                  
                        (2)
                     
                     
                        Σύμφωνα με το άρθρο 77 παράγραφος 3 της συμφωνίας, η επιτροπή ΣΟΕΣ μπορεί να αποφασίζει σχετικά με τυχόν μέτρα τροποποίησης τα οποία κρίνονται ενδεχομένως αναγκαία μετά την προσχώρηση νέων κρατών μελών στην Ένωση,
                     
                  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
               Άρθρο 1
               Η Δημοκρατία της Κροατίας, ως μέρος της συμφωνίας, εγκρίνει και λαμβάνει υπόψη αντίστοιχα, κατά τον ίδιο τρόπο με τα άλλα κράτη μέλη της Ένωσης, τα κείμενα της συμφωνίας, καθώς και τα παραρτήματα, τα πρωτόκολλα και τις δηλώσεις που επισυνάπτονται σ' αυτήν.
            
            
               Άρθρο 2
               Το άρθρο 81 της συμφωνίας αντικαθίσταται από το ακόλουθο κείμενο:
               
                  
                     «Άρθρο 81
                     Αυθεντικά κείμενα
                     Η παρούσα συμφωνία συντάσσεται σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά.».
                  
               
            
            
               Άρθρο 3
               Η Ένωση κοινοποιεί στην Côte d'Ivoire το κείμενο της συμφωνίας στην κροατική γλώσσα.
            
            
               Άρθρο 4
               
                  1.   Οι διατάξεις της συμφωνίας εφαρμόζονται στα εμπορεύματα τα οποία εξάγονται είτε από την Côte d'Ivoire προς τη Δημοκρατία της Κροατίας είτε από τη Δημοκρατία της Κροατίας προς την Côte d'Ivoire, τα οποία πληρούν τους κανόνες καταγωγής που ισχύουν στο έδαφος των μερών της συμφωνίας και τα οποία, στις 3 Σεπτεμβρίου 2016, βρίσκονταν υπό διαμετακόμιση ή σε προσωρινή εναπόθεση, σε αποθήκη τελωνειακής αποταμίευσης ή σε ελεύθερη ζώνη στην Côte d'Ivoire ή στη Δημοκρατία της Κροατίας.
               
               
                  2.   Στις περιπτώσεις που αναφέρονται στην παράγραφο 1 χορηγείται προτιμησιακή μεταχείριση, υπό την προϋπόθεση ότι υποβάλλεται στις τελωνειακές αρχές της χώρας εισαγωγής, εντός τεσσάρων μηνών από την ημερομηνία έναρξης ισχύος της παρούσας απόφασης, πιστοποιητικό καταγωγής που εκδόθηκε αναδρομικά από τις τελωνειακές αρχές της χώρας εξαγωγής.
               
            
            
               Άρθρο 5
               Η Côte d'Ivoire αναλαμβάνει τη δέσμευση να μην υποβάλει αξιώσεις, αιτήματα ή προσφυγές και να μην τροποποιήσει ούτε να αποσύρει καμία παραχώρηση δυνάμει του άρθρου XXIV παράγραφος 6 και του άρθρου XXVIII της Γενικής Συμφωνίας Δασμών και Εμπορίου («GATT») του 1994 ή του άρθρου XXI της Γενικής Συμφωνίας για τις Συναλλαγές στον τομέα των Υπηρεσιών («GATS») σε σχέση με την προσχώρηση της Δημοκρατίας της Κροατίας στην Ένωση.
            
            
               Άρθρο 6
               Η παρούσα απόφαση ισχύει από την ημερομηνία της υπογραφής της.
               Ωστόσο, τα άρθρα 3 και 4 εφαρμόζονται από τις 3 Σεπτεμβρίου 2016.
            
            
               …,
               
                  
                     Για την Côte d'Ivoire
                  
               
               
                  
                     Για την Ευρωπαϊκή Ένωση